A Bizottság 2134/1999/EK rendelete
(1999. október 7.)
a 921/1999/EK rendeletnek a piacról kivont és koszovói származású személyek között szétosztott gyümölcs és zöldség fuvarozási költségei viselése tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1257/1999/EK rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 30. cikke (7) bekezdésére,
mivel:
(1) A legutóbb a 729/1999/EK rendelettel [3] módosított 659/97/EK bizottsági rendelet [4] megállapítja a 2200/96/EK rendelet alkalmazásának részletes szabályait a gyümölcs- és zöldségágazatbeli intervenciós intézkedésekre és különösen a piacról kivont termékek a Közösségen kívül, humanitárius segélyként való ingyenes szétosztására, valamint az adott termékek a kivonás helye és a Közösségből való kilépésük helye között felmerülő fuvarozási költségeinek viselésére vonatkozóan.
(2) A 921/1999/EK bizottsági rendelet [5] különleges intézkedéseket ír elő a piacról kivont gyümölcs és zöldség a koszovói menekültek közötti szétosztására.
(3) Habár már sok menekült visszatért Koszovóba, azonban továbbra is nehéz helyzetben vannak, csakúgy, mint a terület számos más lakosa, akik ugyan nem menekültek. A piacról kivont termékek közöttük való ingyenes szétosztását engedélyezni kell. Annak érdekében, hogy fenntartsuk jogosultságukat a rájuk vonatkozó 921/1999/EK rendeletben előírt különleges intézkedésekre és kiterjesszük ezeket az intézkedéseket a régió lakosaira a "Koszovóból menekültek" és "koszovói menekültek" szavak helyébe a "koszovói származású személyek" kifejezés lép.
(4) Az említett személyek segélyezésének megkönnyítése érdekében a Közösségből való kilépés helyétől a leszállítás helyéig felmerülő fuvarozási költségeket - további értesítésig - szintén viselni kell. Következésképpen a 921/1999/EK rendeletet ki kell egészíteni ezzel a rendelkezéssel.
(5) A Bizottságnak szorosan figyelemmel kíséri a tagállamok által a 659/97/EK rendelet 18. cikkének alkalmazása tekintetében elfogadott különleges intézkedéseket.
(6) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
A 921/1999/EK rendelet címében és 1. cikkében a "Koszovóból menekültek" és "koszovói menekültek" szavak helyébe a "koszovói származású személyek" kifejezés lép.
2. cikk
A 921/1999/EK rendelet az 1. cikke után a következő 1a. cikkel egészül ki:
"1a. cikk
(1) A 659/97/EK rendelet 15. cikke (1) bekezdése második albekezdésének első mondata ellenére, a fenti 1. cikkben említett eljárások esetében a fuvarozási költségek viselése céljából figyelembe veendő távolság a kivonás helye és a koszovói származású személyek, illetve befogadó családjuk részére történő leszállítás helye közötti távolság.
(2) Az érintett tagállamok értesítik a Bizottságot a 659/97/EK rendelet 18. cikke alkalmazására vonatkozóan elfogadott különleges intézkedésekről annak biztosítására, hogy az 1. cikkben említett eljárásokat megfelelően hajtják végre."
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. október 7-én.